title: Odluka Vijeća (EU) 2016/971 od 17. lipnja 2016. o sklapanju, u ime Europske unije, sporazuma u obliku Izjave o proširenju trgovine proizvodima informacijske tehnologije (ITA)

text:
               18.6.2016

               HR

               Službeni list Europske unije

               L 161/2

         ODLUKA VIJEĆA (EU) 2016/971
   od 17. lipnja 2016.
   o sklapanju, u ime Europske unije, sporazuma u obliku Izjave o proširenju trgovine proizvodima informacijske tehnologije (ITA)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 6. točkom (a) podtočkom v.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:

               (1)

               Ministarska izjava o trgovini proizvodima informacijske tehnologije, poznata kao Sporazum o informacijskoj tehnologiji („ITA”), donesena je u Singapuru 13. prosinca 1996. Stavkom 3. Priloga ITA-i navodi se da se sudionici sastaju periodično pod pokroviteljstvom Vijeća Svjetske trgovinske organizacije (WTO) za trgovinu robom radi preispitivanja obuhvaćenih proizvoda kako bi se konsenzusom dogovorili o tome je li, s obzirom na tehnološki napredak, iskustvo u primjeni carinskih koncesija ili promjene u nomenklaturi harmoniziranog sustava, primjereno izmijeniti dodatke tom prilogu kako bi se uvrstilo dodatne proizvode.

               (2)

               Vijeće je 8. srpnja 2009. ovlastilo Komisiju da pregovara o reviziji ITA-e, s ciljem proširenja opsega proizvoda kako bi se uzeo u obzir tehnološki napredak i konvergencija.

               (3)

               Komisija je provela pregovore o proširenju ITA-e uz savjetovanje s posebnim odborom uspostavljenim na temelju članka 207. stavka 3. Ugovora.

               (4)

               Sudionici pregovora objavili su 28. srpnja 2015. Izjavu o proširenju trgovine proizvodima informacijske tehnologije („Izjava o proširenju ITA-e”), u kojoj su zabilježeni rezultati pregovora.

               (5)

               Tijekom desete ministarske konferencije WTO-a održane u Nairobiju od 15. do 18. prosinca 2015. sudionici pregovora objavili su 16. prosinca 2015. Ministarsku izjavu o proširenju trgovine proizvodima informacijske tehnologije (WT/MIN 15/25) („Ministarska izjava”), kojom se podupire i otvara za prihvaćanje Izjava o proširenju ITA-e, u skladu s njezinim stavkom 9. U Ministarskoj izjavi zabilježeno je i da su sudionici pregovora odobrili nacrte rasporeda koji je svaki od njih dostavio u skladu sa stavkom 5. Izjave o proširenju ITA-e, koji se nalaze u dokumentu WTO-a G/MA/W/117.

               (6)

               Sporazum u obliku Izjave o proširenju ITA-e trebalo bi odobriti u ime Unije, kao i raspored Unije i rasporede koje su dostavili ostali sudionici pregovora, koji se nalaze u dokumentu WTO-a G/MA/W/117.

               (7)

               U skladu s Izjavom o proširenju ITA-e Unija bi trebala WTO-u dostaviti potrebne izmjene svojeg rasporeda priloženog Općem sporazumu o carinama i trgovini („GATT iz 1994.”), navedene u rasporedu Unije CLXXIII. (G/MA/TAR/RS/357/corr.1),

         DONIJELO JE OVU ODLUKU:
   Članak 1.
   Izjava o proširenju ITA-e i rasporedi dostavljeni u skladu s njezinim stavkom 5. odobravaju se u ime Europske unije.
   Tekst Izjave o proširenju ITA-e i njezini prilozi priloženi su ovoj Odluci.
   Članak 2.
   Komisiju se ovlašćuje da Svjetskoj trgovinskoj organizaciji dostavi potrebne izmjene rasporeda Unije priloženog GATT-u iz 1994., navedene u rasporedu Unije CLXXIII. (G/MA/TAR/RS/357/corr.1).
   Članak 3.
   Predsjednik Vijeća određuje jednu ili više osoba ovlaštenih za polaganje, u ime Unije, isprave o prihvatu predviđene u stavku 9. Izjave o proširenju ITA-e (2).
   Članak 4.
   Izjava o proširenju ITA-e ne smije se tumačiti kao da se njome dodjeljuju prava ili nameću obveze na koje se može izravno pozvati pred sudovima Unije ili države članice.
   Članak 5.
   Ova Odluka stupa na snagu na dan donošenja.

      Sastavljeno u Luxembourgu 17. lipnja 2016.

            Za Vijeće

            Predsjednik

         J.R.V.A. DIJSSELBLOEM

      (1)  Suglasnost od 8. lipnja 2016. (još nije objavljena u Službenom listu).

      (2)  Glavno tajništvo Vijeća objavit će datum stupanja na snagu Izjave u Službenom listu Europske unije.